b'\n_START_ARTICLE_\nFC Bayern M\xc3\xbcnchen\n_START_SECTION_\nZgodnja leta (1900-1965)\n_START_PARAGRAPH_\nFC Bayern M\xc3\xbcnchen je bil ustanovljen leta 1900, ko je zbor \xc4\x8dlanov MTV 1879 odlo\xc4\x8dil, da se nogometa\xc5\xa1i njihovega kluba ne smejo pridru\xc5\xbeiti Nem\xc5\xa1ki nogometni zvezi (DFB). Enajst \xc4\x8dlanov kluba je zapustilo klub in \xc5\xa1e isti ve\xc4\x8der so ustanovili nogometni klub FC Bayern M\xc3\xbcnchen. V nekaj mesecih je FC Bayern premagal vse lokalne tekmece in pri\xc5\xa1el do polfinala ju\xc5\xbeno-nem\xc5\xa1kega prvenstva. Bayern je kasneje osvojil \xc5\xa1e nekaj lokalnih lovorik. Leta 1910 se je klub v\xc4\x8dlanil v novoustanovljeno prvo nem\xc5\xa1ko regionalno ligo - "Kreisligo". Ligo so osvojili \xc5\xbee prvo leto, vendar jim to kasneje, vse do za\xc4\x8detka prve svetovne vojne, ni ve\xc4\x8d uspelo. V letih takoj po prvi svetovni vojni je Bayern M\xc3\xbcnchen osvojil ve\xc4\x8d regionalnih tekmovanj; njihov prvi dr\xc5\xbeavni naslov so osvojili  leta 1932, ko je klub deloval pod vodstvom trenerja Richarda Kohna._NEWLINE_Po prihodu Hitlerja na oblast se je razvoj Bayerna ustavil. Predsednik in trener, ki sta bila judovskega rodu sta zapustila dr\xc5\xbeavo, mnogi drugi v klubu pa so bili odstavljeni. Kot polprofesionalno mo\xc5\xa1tvo pa se je moral popolnoma amaterizirati. V naslednjih letih Bayern ni ve\xc4\x8d krojil dr\xc5\xbeavnega vrha, ampak se je moral boriti za pre\xc5\xbeivetje v svoji regionalni ligi._NEWLINE_Po vojni je Bayern spadal v ju\xc5\xbeno konferenco nem\xc5\xa1ke lige, ki je bila takrat razdeljena na pet delov. V teh \xc4\x8dasih so v klubu zamenjali kar trinajst trenerjev in v klubu so nastopile tudi finan\xc4\x8dne te\xc5\xbeave. Leta 1955 se je v klubu pojavila lovorika za osvojitev DFB-pokala. Kasneje so klub pestile finan\xc4\x8dne te\xc5\xbeave in v 50 letih se je klub zna\xc5\xa1el na robu propada. Ko so ustanovili Bundesligo, Bayern sprva sploh ni bil uvr\xc5\xa1\xc4\x8den vanjo, saj liga ni hotela vklju\xc4\x8diti dveh klubov iz istega mesta in Bayern je moral \xc4\x8dakati dve leti, da so ga vklju\xc4\x8dili v elitno ligo. Takrat je Bayern nastopal z mlado ekipo, polno talentov, kot so bili Franz Beckenbauer, Gerd M\xc3\xbcller in Sepp Maier, ki so kasneje zaznamovali nem\xc5\xa1ki nogomet.\n_START_SECTION_\nZlata leta (1965-1979)\n_START_PARAGRAPH_\nSledila so tako imenovana zlata leta. Bayern je prvo sezono v Bundesligi kon\xc4\x8dal na tretjem mestu in v isti sezoni osvojil tudi pokalni naslov. Tako so se kvalificirali tudi za Pokal pokalnih zmagovalcev in ga tudi osvojili, po dramati\xc4\x8dnem finalu proti Rangersom. Finale je odlo\xc4\x8dil Franz "der Bulle" Roth, ko je zadel v podalj\xc5\xa1ku za 0-1. Leta 1967 so zadr\xc5\xbeali pokal v M\xc3\xbcnchnu, vendar je po\xc4\x8dasni napredek odnesel trenerja in na klop je sedel hrva\xc5\xa1ki strateg Branko Zebec, ki je v Bayernovo igro prinesel ve\xc4\x8d discipline. _NEWLINE_Leta 1970 je na trenerski stol\xc4\x8dek sedel Udo Lattek, ki je klub vodil kar pet let in \xc5\xbee v prvi sezoni osvojil dvojno krono. Tekma proti Schalkeju v sezoni 1971/72 je bila prva na novem Olimpijskem \xc5\xa1tadionu in prva, ki jo je nem\xc5\xa1ka televizija prena\xc5\xa1ala v \xc5\xbeivo. Bayern je osvojil \xc5\xa1e nadaljnji dve doma\xc4\x8di prvenstvi, vendar je vsekakor bolj pomemben evropski naslov, ki so ga osvojili proti \xc5\xa1panskem Atleticu Madridu. V naslednjih letih je uspe\xc5\xa1nost Bayerna v doma\xc4\x8dih tekmovanjih padla, vendar so uspeli ubraniti evropski naslov, in sicer v finalu proti angle\xc5\xa1kemu Leeds Unitedu. Leto kasneje jim je dose\xc5\xbeek v finalu proti AS Saint-\xc3\x89tienne uspelo \xc5\xa1e tretji\xc4\x8d ponoviti in s tem je Bayern postal tretji klub, ki mu je v treh zaporednih letih uspelo trikrat osvojiti naslov evropskega prvaka. Vsa uspe\xc5\xa1na leta je bil glavna zvezda na igri\xc5\xa1\xc4\x8du legendarni libero (centralni obrambni-\xc5\xa1toper) igralec Franz Beckenbauer, za razigravanje sredine igri\xc5\xa1\xc4\x8da Ulrich \xe2\x80\x9eUli\xe2\x80\x9c Hoene\xc3\x9f, za zadetke pa je skrbel Gerd M\xc3\xbcller. Odhod obeh igralcev leta 1977 in 1979 v ZDA je zaznamoval konec Bayernove zlate dobe.\n_START_SECTION_\nObdobje dominacije v Nem\xc4\x8diji (1979\xe2\x80\x9398)\n_START_PARAGRAPH_\nV letu 1980 je Bayern pretresalo veliko kadrovskih in finan\xc4\x8dnih te\xc5\xbeav. Paul Breitner je leta 1980 in 1981 klub popeljal do dveh naslovov dr\xc5\xbeavnih prvakov. Sledili sta dve dokaj neuspe\xc5\xa1ni leti, ki sta odnesli trenerja in na vro\xc4\x8di stol\xc4\x8dek se je vrnil Udo Lattek. Nato je Bayern v naslednjih 6 letih osvojil 5 naslovov dr\xc5\xbeavnih prvakov. Za Bayern so nato sledili zelo te\xc5\xbeki \xc4\x8dasi, saj so se komaj izognili izpadu iz Bundeslige. Trenersko mesto je za drugo polovico sezone 1993/1994 zasedel Franz Beckenbauer in po 4 letih pokal za dr\xc5\xbeavnega prvaka vrnil v M\xc3\xbcnchen. Kasneje je bil Beckenbauer imenovan za predsednika kluba. _NEWLINE_Klub ni uspel najti uspe\xc5\xa1nega trenerja in tako Giovanni Trapattoni, kot tudi Otto Rehhagel sta bila odstavljena \xc5\xbee po eni sezoni brez lovorik. V tem \xc4\x8dasu so igralci Bayerna ve\xc4\x8dkrat polnili strani tako rumenih \xc4\x8dasopisov, kot tud \xc5\xa1portnih, zato je Bayern prejel vzdevek FC Hollywood. Spet se je za kratek \xc4\x8das vrnil Franz Beckenbauer in klub popeljal do naslova UEFA tekmovanja. V finalu je padel francoski Bordeaux. V sezoni 1996/97 se je vrnil Trapattoni in osvojil naslov Bundeslige, vendar so ga v naslednji sezoni izgubili, zato je italijanski strateg moral ponovno oditi.\n_START_SECTION_\nNovej\xc5\xa1a zgodovina (1998-2010)\n_START_PARAGRAPH_\nMed letoma 1998 in 2004 je ekipo vodil Ottmar Hitzfeld. \xc5\xbde v prvi sezoni na klopi Bayerna je osvojil Bundesligo in pri\xc5\xa1el do finala Lige prvakov, kjer je z igralci nesre\xc4\x8dno izgubil proti Manchester Unitedu po podalj\xc5\xa1ku z 2-1. V sezoni 2000/01 je Bayern ponovno postal prvak Bundeslige in po 25 letih spet osvojil tudi najpresti\xc5\xbenej\xc5\xa1o evropsko tekmovanje - Ligo prvakov. V finalu so po enajstmetrovkah premagali \xc5\xa1pansko Valencio. Ottmar Hitzfeld je ekipo vodil do leta 2004._NEWLINE_Za njim se je na trenerski stol\xc4\x8dek usedel Felix Magath, ki je Bayern pripeljal do dveh dvojnih dvoj\xc4\x8dkov. Pred za\xc4\x8detkom sezone 2005-06 se je Bayern preselil z olimpijskega stadiona na novo Allianz Areno. Sezona 2006-07 je bila katastrofalna, saj niso osvojili nobene lovorike, zato je Magath moral zapustiti klub. Do konca sezone je Magatha nadomestil kar Ottmar Hitzfeld, vendar je bilo \xc4\x8dasa premalo in Bayern je kon\xc4\x8dal na \xc4\x8detrtem mestu in prvi\xc4\x8d v desetletju ostal brez Lige prvakov._NEWLINE_V sezoni 2007/08 je sledila prenova ekipe, katere sledi so v mo\xc5\xa1tvu vidne \xc5\xa1e danes. Pri\xc5\xa1li so Luca Toni iz Fiorentine, Miroslav Klose iz Werder Bremna in Franck Rib\xc3\xa9ry iz Marseilla, za vse okrepitve pa so od\xc5\xa1teli kar 85 milijonov evrov. Vlo\xc5\xbeek se jim je vsaj delno izpla\xc4\x8dal z zmago v Bundesligi v naslednji sezoni._NEWLINE_Leta 2008 je bil za trenerja imenovan J\xc3\xbcrgen Klinsmann, ki se je zelo izkazal z nem\xc5\xa1ko reprezentanco. \xc5\xa0tart v Bundesligo je bil katastrofalen, saj je Bayern od prvih \xc5\xa1estih tekem uspel zmagati le dve. V Ligi prvakov so se prebili do \xc4\x8detrtfinala potem ko so v osmini finala Sporting izlo\xc4\x8dili kar z 12-1 v skupnem se\xc5\xa1tevku. Po porazu v Bundesligi, ko je Bayern zdrsnil na tretje mesto, je bil Klinsmann odpu\xc5\xa1\xc4\x8den. Nadomestil ga je Jupp Heynckes. V \xc4\x8detrtfinalu se je Bayernova pot v Ligi prvakov kon\xc4\x8dala, po porazu proti Barceloni s 5-1 v skupnem se\xc5\xa1tevku. Bayern je sezono le uspel kon\xc4\x8dati na drugem mestu in se tako neposredno uvrstil v Ligo prvakov. _NEWLINE_Ob za\xc4\x8detku sezone 2009/10 je na klop Bayerna sedel Louis Van Gaal, ki je dal prilo\xc5\xbenost \xc5\xa1tevilnim mladim igralcem, najbolje pa sta jo izkoristila Thomas M\xc3\xbcller in Holger Badstuber. Avgusta 2009 je v klub pri\xc5\xa1el tudi nizozemski zvezdnik Arjen Robben, ki je prikazal odli\xc4\x8dne igre in Bayernu pomagal do zelo uspe\xc5\xa1ne sezone. Bavarci so se v Ligi prvakov med najbolj\xc5\xa1ih 16 v Evropi uvrstili po visoki zmagi v Torinu proti Juventusu, rezultat je bil kar 1-4. V osmini finala se je Bayern nato pomeril s Fiorentino, ki so jo izlo\xc4\x8dili zaradi bolj\xc5\xa1ega \xc5\xa1tevila golov v gosteh (2:1; 2:3). Zgodba se je ponovila tudi proti Manchester Unitedu, ki je pred dvobojem veljal za enega izmed glavnih favoritov za kon\xc4\x8dni naslov, vendar je njihove sanje kon\xc4\x8dal Bayern, ki je napredoval zaradi ve\xc4\x8djega \xc5\xa1tevila golov v gosteh(2:1; 2:3). Bavarci so se nato v polfinalu pomerili s francoskim Lyonom, ter ga zanesljivo premagali s skupnim rezultatom 5-0. Bayern je v tej sezoni osvojil dvojno krono, tako naslov dr\xc5\xbeavnega prvaka, kot tudi naslov pokalnega prvaka, v finalu Lige prvakov pa so morali premo\xc4\x8d priznati milanskemu Interju.\n_START_SECTION_\nSedanjost (2010- )\n_START_PARAGRAPH_\nPo izjemno uspe\xc5\xa1ni sezoni, ko je klub igral v finalu Lige prvakov je sledila serija slabih predstav, predvsem v za\xc4\x8detku sezone. Najve\xc4\x8dja vzroka za to sta bila iz\xc4\x8drpanost igralcev po Svetovnem prvenstvu v JAR, saj je imel klub ogromno reprezentantov (najve\xc4\x8d seveda nem\xc5\xa1kih), ter slaba igra v obrambi, saj se je Van Gaal premalo posve\xc4\x8dal obrambnim nalogam. Slabe predstave iz Bundeslige so sprva omilile dobre igre v Ligi prvakov, vendar je po izpadu kluba iz Lige prvakov proti Interju, kjer so prvo tekmo brez te\xc5\xbeav zmagali, nato pa pred doma\xc4\x8dimi gledalci zaradi slabe igre v obrambi prejeli poceni zadetke, pri\xc5\xa1el trener pod plaz kritik. Vodstvo kluba je sporo\xc4\x8dilo da bo Van Gaal po koncu sezone od\xc5\xa1el in da bodo za\xc4\x8deli iskat novega trenerja. Kljub tej napovedi so se slabe igre nadaljevale in Bayernu je grozilo celo, da se ne bo uvrstil niti v kvalifikacije za Ligo prvakov, zato je vodstvo ukrepalo in takoj prekinilo pogodbo z Van Gaalom. Za\xc4\x8dasni trener je postal Andries Jonker, ki je mo\xc5\xa1tvo uspel popeljati na 3. mesto in tako zagotoviti vsaj kvalifikacije za Ligo prvakov. _NEWLINE_\xc5\xa0e pred koncem sezone so iz kluba sporo\xc4\x8dili, da bo novi trener kluba postal takratni trener Leverkusna Jupp Heynckes, ki je v preteklosti \xc5\xbee vodil klub. Vodstvo se je tudi odlo\xc4\x8dilo za okrepitev obrambe, tako da so v klub pripeljali reprezentan\xc4\x8dnega vratarja Manuela Neuerja iz Schalkeja, Brazilca Rafinho iz Genoe ter reprezentan\xc4\x8dnega branilca Jeroma Boatenga iz Manchester Cityja. Klub je zapustil Miroslav Klose, ki se je preselil v Lazio, namesto njega pa je pri\xc5\xa1el obetavni nem\xc5\xa1ki napadalec Nils Petersen, ki je bil v prej\xc5\xa1nji sezoni v dresu Cottbusa najbolj\xc5\xa1i strelec 2. Bundeslige._NEWLINE_V sezoni 2011/12 je Bayern pri\xc5\xa1el do finala, kjer je izgubil s klubom Chelsea. Bayern je tako izgubil pri sebi doma na Allianz Areni. Kar mu ni uspelo v sezoni 2011/12, mu je uspelo v nasednji kjer je na stadionu Wembley in postal prvak. Leta 2013 je Bayern prevzel  trener Josep Guardiola. Iz svojega biv\xc5\xa1ega kluba Barcelona je pripeljal Thiaga Alcantaro.Klub se okrepil tudi z drugimi igralci kot so Mario G\xc3\xb6tze, Robert Lewandowski, Mehdi Benatia, Jose Manuel Reina in drugi._NEWLINE_Poleti 2016 je klub prevzel trener Carlo Ancelotti. Bayern se je pod Ancelottijem okrepil z igralci kot so Mats Hummels, Renato Sanches, James Rodr\xc3\xadguez, Corentin Tolisso in Niklas S\xc3\xbcle.\n_START_SECTION_\nDoma\xc4\x8di dres\n_START_PARAGRAPH_\nOb ustanovitvi kluba sta bili za uradne barve kluba progla\xc5\xa1eni modra in bela, vendar je Bayern igral v belih srajcah in \xc4\x8drnih hla\xc4\x8dah vse do leta 1905, ko so vstopili v ligo MSC. Vodstvo lige je odlo\xc4\x8dilo, da morajo igralci nastopati v rde\xc4\x8dih hla\xc4\x8dah. Bayern je v rde\xc4\x8do-beli kombinaciji igral ve\xc4\x8dino svojega obstoja, vendar se je ob\xc4\x8dasno na dresih pojavljala tudi modra. Od leta 1995 do leta 1999 so bili dresi modre barve, vendar se je vodstvo leta 1999 odlo\xc4\x8dilo, da ponovno preidejo na prvotne barve, ki so v uporabi \xc5\xa1e danes.\n_START_SECTION_\nGostujo\xc4\x8di dres\n_START_PARAGRAPH_\nGostujo\xc4\x8di dres je skozi leta vseboval \xc5\xa1iroko paleto barv; od \xc4\x8drne, bele do modre in zlato-zelene.\n_START_SECTION_\nStadion\n_START_PARAGRAPH_\nBayern odigral svojo prvo pripravljalne tekme v Schyrenplatz v centru M\xc3\xbcnchna. Prve uradne tekme so potekale na Theresienwiese. Leta 1901 se je Bayern  preselil v svoje prvo lastno igri\xc5\xa1\xc4\x8de v Schwabing na Clemensstra\xc3\x9fe. Po vstopu v \xc5\xa1portno organizacijo M\xc3\xbcnchen (MSC) leta 1906 se je Bayern preselil na Leopoldstra\xc3\x9fe. Kasneje je klub veliko selil po razli\xc4\x8dnih igri\xc5\xa1\xc4\x8dih po M\xc3\xbcnchnu. _NEWLINE_Za olimpijske igre leta 1972 v M\xc3\xbcnchnu, je bil zgrajen Olimpijski stadion. Na stadion, ki je znan po svoji futuristi\xc4\x8dni obliki, se je Bayern preselil na zadnji tekmi sezone 1971-1972. Stadion je sprejel 79 tiso\xc4\x8d gledalcev. Kompleks je po\xc4\x8dasi postal zastarel, kot obmo\xc4\x8dje kulturne dedi\xc5\xa1\xc4\x8dine pa ga niso smeli temeljito prenoviti. Po obse\xc5\xbeni razpravi so se leta 2000 zvezne oblasti odlo\xc4\x8dile za gradnjo novega \xc5\xa1portnega objekta. Tako so tudi za potrebe prihajajo\xc4\x8dega svetovnega prvenstva leta 2005 zgradili najsodobnej\xc5\xa1i \xc5\xa1tadion poimenovan Allianz Arena. \xc5\xa0tadion sprejme 70 tiso\xc4\x8d gledalcev, zaradi svoje edinstvene arhitekture pa je postal prava turisti\xc4\x8dna znamenitost. Posebnost stadiona so elektronske zunanje plo\xc5\xa1\xc4\x8de, ki lahko spreminjajo barvo. Praviloma je osvetljava stadiona rde\xc4\x8da ko igra Bayern, modra ko igra 1860 M\xc3\xbcnchen in bela ko igra reprezentanca.\n_START_SECTION_\nNavija\xc4\x8di\n_START_PARAGRAPH_\nFC Bayern ima ve\xc4\x8d kot 277.000 \xc4\x8dlanov in 4000 fanclubov, zaradi \xc4\x8desar je klub z najve\xc4\x8djim \xc5\xa1tevilom organiziranih navija\xc4\x8dev v Nem\xc4\x8diji. Ve\xc4\x8dina navija\xc4\x8dev sicer prihaja iz Bavarske, a ima veliko prista\xc5\xa1ev tudi drugod po Nem\xc4\x8diji in svetu. Najpomembnej\xc5\xa1e navija\xc5\xa1ke skupine so Schickeria M\xc3\xbcnchen, Red Munichs \'89, S\xc3\xbcdkurve \'73, Munichmaniacs 1996, Service Crew M\xc3\xbcnchen, Red Angele, Tavernen Crew M\xc3\xbcnchen, in Red Sharks. Himna navija\xc4\x8dev je Stern des S\xc3\xbcdens, od leta 1960 pa se pogosto uporablja tudi Forever Number One ter fraza Mia san Mia ("smo kar smo")!'